钦定古今图书集成/明伦汇编/官常典/第502卷 > 何继筠
## 钦定古今图书集成/明伦汇编/官常典/第502卷 > 何继筠

按《宋史》本传：“继筠字化龙，河南人。父福进，历仕后唐，
至周，累官忠武、成德、天平三节度。继筠幼时与群儿
戏，必分行伍为战阵之象。晋初，补殿直。周祖讨三叛，
表继筠从行。贼平，改供奉官。广顺初，福进镇真定，署
衙内都校。尝领偏师出土门，与并人战，斩首数千级，
以功领钦州刺史。契丹将高模翰率二千骑扰深、冀”，
以苇筏度胡卢河。继筠与虎捷都指挥使刘诚诲率
兵拒之，至武强，获老稚千馀人，模翰遁去。俄随福进
入朝，为内殿直都知。福进卒，起复为濮州刺史，领兵
戍静安军。契丹内侵，继筠逆击败之，改棣州刺史。世
宗征瓦桥关，命继筠以所部兵出百井道，破并人数
千众。恭帝即位，以为西北面行营都监。建隆二年，升
棣州为团练，以继筠充使。三年，命为关南兵马都监。
乾德四年，加本州防御使。开宝元年秋，命昭义节度
李继勋等征太原，以继筠为先锋部署。至涡河，与并
人遇，击走之，夺汾河桥，败其众于城下，获马五百匹，
擒其将张环、石赟以献。二年春，太祖亲征晋阳，契丹
来援。继筠时屯兵阳曲县，驿召至行在所，授以方略，
命将精骑数千赴石岭关拒契丹，谓之曰：“翌日亭午，
俟卿来奏捷也。”至期，帝御北台以俟，见一骑自北来，
亟遣逆问之，乃继筠子承睿来献捷，生擒刺史二人，
获生口百馀，斩首千馀级，马七百馀匹，器甲甚众。初，
并人恃契丹为声援，及捷奏，太祖命以所获首级、铠
甲示城下，并人丧气。继筠以功拜建武军节度、判棣
州。三年，来朝，诏赐鞍马戎仗，令戍边。四年秋，来朝，疽
发背，车驾幸其第，锡赉甚厚。未几，卒，年五十一。帝亲
临之，为之流涕，从容谓侍臣曰：“继筠捍边有功，朕不
早授方镇者，虑其数奇耳。今才领节制，果至沦没，良
可惜也。”赠侍中，赙绢五百疋，中使护丧，令以生平所
佩剑及介胄同葬。继筠深沉有智略，前后备边二十
年，与士卒同甘苦，得其死力。善揣边情，边人畏服。多
画像祠之。子承矩。